Isus sa učenicima.
***Carstvo Božije je u vama*** je čuvena Isusova izreka zabeležena u kanonskom evanđelju po Luki i nekanonskom evanđelju po Tomi.

"Carstvo Božije je u vama" (ruski: ) je takođe naziv istoimene knjige Lava Tolstoja.

Izreka
------

### Evanđelje po Luki

Evanđelje po Luki beleži ovu Isusovu izreku kao odgovor farisejima:

> A kad ga upitaše fariseji: "Kad će doći carstvo Božije?" Odgovarajući reče im: "Carstvo Božije neće doći da se vidi; Niti će se kazati: Evo ga ovde ili onde; jer gle, **carstvo je Božije unutra u vama**".
> 
> 

### Evanđelje po Tomi

Evanđelje po Tomi beleži ovu izreku kao Isusov savet učenicima da ne nasedaju obećanjima vođa:

> Isus reče: "Ako vam vaše vođe kažu: 'Gle, carstvo je gore na nebu', preteći će vas ptice nebeske. Ako vam kažu: 'U moru je', ribe će vas preteći. Jer, **carstvo je u vama i svuda oko vas**. Poznate li sebe, bićete prepoznati i shvatićete da ste deca oca živoga. Ali ako se ne prepoznate, živite u siromaštvu i vi ste siromaštvo.
> 
> 

### Evanđelje po Mariji

Evanđelje po Mariji beleži sličnu Isusovu izreku kao savet učenicima da se drže sebe:

> Ne dajte da vas zavedu kada govore: 'Gledaj ovde!' ili 'Gledaj onde!' Jer, **Sin Čovječji je u vama**. Sledite ga! Ko ga traži, naći će ga.
> 
> 

U ovoj verziji izreke se koristi izraz Sin čovečji, koji se koristi za označavanje čovečanstva ili sebe. Izraz "sin čovečji" doslovno znači "sin čovečanstva" ili "ljudsko biće". Kao oznaka za budućeg čoveka, može se prevoditi i polno neutralno kao izdanak čovečanstva ili "dete čovečanstva".

Tumačenja
---------

Elejn Pejgels smatra da ova izreka delomice protivreči nekim drugim Isusovim izrekama vezanim za Božje kraljevstvo. Po Marku, na primer, Isus govori „došlo je vreme; carstvo božje dolazi. Pokajte se i verujte u evanđelje" (1: 15). Po Marku, svet će uskoro proći kroz kataklizmični preobražaj, posle čega slede događaji koji će potresti svet - dolazak Carstva Božjeg (13: l-37). U Evanđelju po Tomi, međutim, „carstvo Božje" nije ni događaj koji se dešava u istoriji niti
„mesto". Autor Evanđelja po Tomi kao da ismeva takve poglede:

Isus je rekao, „Ako vam oni koji vas vode kažu, 'Gospode, carstvo je na nebu,' onda će vas ptice na nebu preteći. Ako vam kažu, „Ono je u moru,' onda će vas ribe preteći".
U Evanđelju po Tomi carstvo je stanje samospoznaje:

„Naprotiv, carstvo je u vama i izvan vas. Kada spoznate sebe, tada ćete znati sebe, i tada ćete shvatiti da ste sinovi živog oca".
Ali učenici, pogrešno shvatajući to carstvo kao budući događaj, uporno nastavljaju s naivnim pitanjima:

„Kada će ... doći novi svet?" Isus im je rekao, „Ono čemu se nadate je već došlo, a vi to ne uviđate".
Znači, po Evanđelju po Tomi, carstvo Božje simbolizuje stanje preobražene svesti. Čovek ulazi u to carstvo kad spozna samog sebe. Evanđelje po Tomi uči da kada čovek upozna sebe na najdubljem nivou, on istovremeno spoznaje Boga kao izvor svog bića.

Izvori
------

1. ↑  Evanđelje po Luki, glava 17:20-21 (prevod Vuka Karadžića)
2. ↑  Evanđelje po Tomi, izreka 3
3. ↑  Knjižnica Nag Hammadi, prvo hrvatsko izdanje
4. ↑  Kembridžova ilustrovana istorija religije (str. 232-236), Stylos, Novi Sad, 2006. ISBN 86-7473-281-X
5. 1 2 3 4  Elejn Pejgels - Poreklo Satane (scribd)

Vidi još
--------

* Božje kraljevstvo
* Isusove parabole
* Isusove izreke